b'\n_START_ARTICLE_\nVolskai (Italija)\n_START_PARAGRAPH_\nVolskai\xc2\xa0\xe2\x80\x93 italik\xc5\xb3 gentis, kalb\xc4\x97jusi osk\xc5\xb3-umbr\xc5\xb3 kalbomis ir gyvenusi piet\xc5\xb3 Lacijuje, vidurio Italijoje. J\xc5\xb3 \xc5\xbeem\xc4\x97s pietuose ribojosi su aurunkais ir samnitais pietuose, hernicais rytuose. J\xc5\xb3 \xc5\xbeem\xc4\x97s t\xc4\x99s\xc4\x97si nuo Norbos ir Koros \xc5\xa1iaur\xc4\x97je iki Ancijaus pietuose._NEWLINE_Strabonas teigia, kad volskai buvo suk\xc5\xabr\xc4\x99 nepriklausom\xc4\x85 valstyb\xc4\x99 netoli Romos. \xc5\xa0i valstyb\xc4\x97 buvo tarp lotyn\xc5\xb3 ir Pontino pelki\xc5\xb3, Pomentino lygumoje._NEWLINE_Volsk\xc5\xb3 kalba priklaus\xc4\x97 osk\xc5\xb3-umbr\xc5\xb3 pogrupiui ir buvo tolima lotyn\xc5\xb3 kalbos giminait\xc4\x97._NEWLINE_Volsk\xc5\xb3 teritorijoje buvo ma\xc5\xbeas miestelis Velitrae (dabar Veletris), i\xc5\xa1 kur kil\xc4\x99 Augusto prot\xc4\x97viai.\n_START_SECTION_\nNesutarimai su Roma\n_START_PARAGRAPH_\nVolskai buvo tarp pavojingiausi\xc5\xb3 Senov\xc4\x97s Romos prie\xc5\xa1\xc5\xb3 ir da\xc5\xbeni ekv\xc5\xb3 s\xc4\x85jungininkai, o hernicai nuo 486 m. pr. m. e. buvo Romos s\xc4\x85jungininkai._NEWLINE_Pagal Romos mitologin\xc4\x99 istorij\xc4\x85 pirmasis su volskais kariavo paskutinis Romos karalius Lucijus Tarkvinijus I\xc5\xa1didusis, prad\xc4\x97damas dviej\xc5\xb3 \xc5\xa1imt\xc5\xb3 met\xc5\xb3 konflikt\xc4\x85. Jis u\xc5\xbe\xc4\x97m\xc4\x97 volsk\xc5\xb3 miest\xc4\x85 Pomecij\xc4\x85, o karo grob\xc4\xaf panaudojo Jupiterio \xc5\xa1ventyklai ant Kapitolijaus kalvos statyti._NEWLINE_Legendinis rom\xc4\x97n\xc5\xb3 karys Gajus Marcijus Koriolanas gavo pravard\xc4\x99 u\xc5\xbe Koriolio miesto u\xc5\xbe\xc4\x97mim\xc4\x85 493 m. pr. m. e. \xc5\xa0io herojaus i\xc5\xa1kilim\xc4\x85 ir nuosm\xc5\xabk\xc4\xaf apra\xc5\xa1o Viljamas \xc5\xa0ekspyras Koriolane._NEWLINE_Ta\xc4\x8diau jei Titas Livijus teisingai apra\xc5\xa1\xc4\x97 rom\xc4\x97n\xc5\xb3-etrusk\xc5\xb3 kar\xc4\x85, rom\xc4\x97n\xc5\xb3 santykiai su volskais ne visada buvo prie\xc5\xa1i\xc5\xa1ki. Livijus ra\xc5\xa1o, kad Klusijaus armijai besiartinant prie Romos 508 m. pr. m. e. ir tikintis apgulties, Romos senatas i\xc5\xa1 volsk\xc5\xb3 nupirko jav\xc5\xb3, kad pamaitint\xc5\xb3 varguomen\xc4\x99.\n_START_SECTION_\nVolsk\xc5\xb3 palikuonys Romos respublikoje\n_START_PARAGRAPH_\nDaug \xc5\xbeymi\xc5\xb3 rom\xc4\x97n\xc5\xb3 kilo i\xc5\xa1 volsk\xc5\xb3 \xc5\xbeemi\xc5\xb3. Gajus Marijus ir Ciceronas buvo kil\xc4\x99 i\xc5\xa1 Arpino. Augustas praleido vaikyst\xc4\x99 Veletryje. Tikriausiai \xc4\x8dia ir gim\xc4\x97.'